มันนี่ทูเดย์
กรุงไทยลดดอกเบี้ยเงินกู้บำเหน็จตกทอดลง 1%
30 ก.ย. 2557

กรุงไทยลดดอกเบี้ยเงินกู้บำเหน็จตกทอดลง 1% 
นายชัยณรงค์ เอื้อสิทธิชัย ผู้ช่วยกรรมการผู้จัดการใหญ่ สายงานกลยุทธ์และผลิตภัณฑ์รายย่อย ธนาคารกรุงไทย เปิดเผยว่า ธนาคารได้ลดดอกเบี้ยสินเชื่ออเนกประสงค์สำหรับผู้รับบำนาญ ผู้รับบำเหน็จรายเดือน และผู้รับบำเหน็จพิเศษรายเดือน โดยนำสิทธิในบำเหน็จตกทอดเป็นหลักทรัพย์ประกันการกู้เงินลง 1% เหลือ 5.375% ต่อปี ใน 6 เดือนแรก หลังจากนั้นคิดอัตรา MLR0.375% ต่อปี ตลอดอายุสัญญา สำหรับผู้กู้รายใหม่ที่ทำสัญญาระหว่าง 1 ต.ค. 255730 ม.ค. 2558 โดยให้วงเงินกู้สูงสุด 100% ของวงเงินที่ระบุไว้ในต้นฉบับหนังสือรับรองสิทธิ ให้กู้นานถึง 30 ปี สามารถกู้ได้แม้ไม่ได้รับบำเหน็จบำนาญผ่านธนาคาร โดยปีนี้ตั้งเป้าให้กู้กลุ่มเกษียณอายุก่อนกำหนด 3.1 หมื่นราย 
ธกส.ออกเงินฝากดอกเบี้ย 3% ดูดเงินกองทุนชาวนา 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.ออกผลิตภัณฑ์เงินฝาก “ทุ่งรวงทอง” ดอกเบี้ย 3% ระยะเวลา 11 เดือน ตั้งแต่วันที่ 1 ต.ค. 2557–31 ส.ค. 2558 โดยไม่เสียภาษีดอกเบี้ยเงินฝาก ฝากขั้นต่ำไม่น้อยกว่า 1,000 บาท สูงสุดไม่เกินจำนวนเงินที่ฝากไว้ในกองทุนช่วยเหลือชาวนา เพื่อเป็นทางเลือกให้ผู้บริจาคเงินในกองทุนชาวนาที่ปิดโครงการในวันที่ 30 ก.ย.นี้ วงเงินรวม 14,208 ล้านบาท
แบงก์กรุงเทพชิงเงินฝากประจำให้ดอกเบี้ยสูงสุด 3%
รายงานข่าวจากธนาคารกรุงเทพ เปิดเผยว่า ธนาคารได้ออกเงินฝากประจำ อัตราดอกเบี้ยสูงสุด 3% ขึ้นกับระยะเวลาและจำนวนเงินฝาก โดยเงินฝากประจำระยะเวลา 4 เดือน วงเงินฝากน้อยกว่า 50 ล้านบาท อัตราดอกเบี้ย 2% วงเงินฝากตั้งแต่ 50 ล้านบาทน้อยกว่า 100 ล้านบาท อัตราดอกเบี้ย 2.5% และวงเงินฝากตั้งแต่ 100 ล้านบาทขึ้นไป อัตราดอกเบี้ย 2.75% ต่อปี เงินฝากประจำระยะเวลา 7 เดือน อัตราดอกเบี้ย 2.5% ในทุกวงเงินฝาก และเงินฝากประจำระยะเวลา 11 เดือน วงเงินฝากต่ำกว่า 100 ล้านบาท อัตราดอกเบี้ย 2.8% และวงเงินฝากตั้งแต่ 100 ล้านบาทขึ้นไป อัตราดอกเบี้ย 3% ทั้งนี้การปรับเพิ่มอัตราดอกเบี้ยเงินฝากประจำในครั้งนี้ เพื่อเป็นทางเลือกในการขยายฐานเงินฝากไปยังลูกค้าใหม่ และเป็นการรักษาฐานลูกค้าเงินฝากที่มีอยู่แล้ว